Щапхъэ къагъэлъагъуэ
Налшык и Театр щхъуантIэм бадзэуэгъуэм и 9-м Iэтауэ щагъэлъэпIащ Къэбэрдей-Балъкъэр къэрал университетыр 2016 гъэм диплом плъыжькIэ къэзыуха щIалэгъуалэ гупышхуэ. Псори зэхэту ахэр цIыху 447-рэ хъурт.
ЩIэныгъэфI зыгъуэта ныбжьыщIэхэм ехъуэхъуну гуфIэгъуэ пшыхьым къекIуэлIат КъБКъУ-м и егъэджакIуэхэр, абы къепха институтхэм, колледжхэм я унафэщIхэр, егъэджакIуэхэр, адэ-анэхэр.
Ректор Алътуд Юрий диплом плъыжьыр Шыбзыхъуэ Астемыр ирет КъБР-м и Гимнымрэ «Университет вальс»-мрэ гур хагъахъуэу ину ягъэIуа нэужь, утыкум къихьащ пшыхьыр екIуу езыгъэкIуэкIахэу, илъэс зэхуэмыдэхэм университетым и студенту щытахэу Аттаев Азнор, МафIэдз Линэ, Васильченкэ Денис, Жабело-вэ Гульнарэ сымэ. Къызэхуэсахэм псалъэ гуапэкIэ зыхуагъэза нэужь, абыхэм утыкур хуит хуащIащ КъБКъУ-м къафэмкIэ и театр «Каллисто» гупым. АдэкIэ псалъэ иратащ КъБКъУ-м и ректор, техникэ, экономикэ щIэныгъэхэм я доктор Алътуд Юрий.
— Нобэ гъащIэм хэувэ IэщIагъэлI ныбжьыщIэхэм сигуми си псэми къабгъэдэкIыу сынывохъуэхъу мыпхуэдэ махуэшхуэмкIэ — университетыр ехъулIэныгъэкIэ къызэрывухамкIэ, щIэныгъэ лъагэ зэрывбгъэдэлъым щыхьэт техъуэ диплом плъыжьхэр къызэрыватыжымкIэ! А къэрал дэфтэрыр я щыхьэтщ игъащIэкIэ сэбэп къыфхуэхъуну щIэныгъэ куур зэвгъэгъуэтыным фэ ефхьэлIа къарухэм, зэфIэкIхэм, абыкIэ фхэлъ ерыщагъым. Си фIэщ мэхъу: а щIэныгъэ лъагэр, фи зэфIэкI инхэр зэман куэд дэмыкIыу фэ хуэвгъэпсынущ ди республикэм, къэралым я зыужьыныгъэм, — жиIащ ректорым. — Апхуэдэу университетым и егъэджакIуэхэм сынывохъуэхъу, студентхэм щIэныгъэ куу зэревгъэгъуэтам папщIэ; дызэрыгушхуэ мы ныбжьыщIэхэм я адэ-анэхэм фIыщIэ яхузощI, ди еджапIэ нэхъыщхьэр я бынхэм къыхахынымкIэ чэнджэщ ирату абы щIэныгъэ нэхъыщхьэрэ IэщIагъэфIрэ зэрыщрагъэгъуэтам щхьэкIэ. ЩIалэгъуалэм иджыри зэ захузогъазэри яжызоIэ: фыкъыщымыувыIэ фыздынэса лъагапIэм, адэкIи зыIэрывгъэхьэ ехъулIэныгъэщIэхэр, фахуэпабгъэ текIуэныгъэщIэхэм! Гъуэгу махуэ, ди ныбжьэгъухэ!
Алътудым щIалэгъуалэр къыхуриджащ еджапIэ нэхъыщхьэм и гъащIэм адэ-кIи хэтыну, КъБКъУ-р къэзыухахэм я зэгухьэныгъэм хыхьэну. ЕгъэджакIуэхэмрэ абыхэм я гъэсэнхэмрэ гуапэу ехъуэхъуащ адэ-анэхэр, Iыхьлыхэр, ныбжьэгъухэр. Еджэныр ехъулIэныгъэкIэ зэфIэзыха, диплом плъыжьыр яIыгъыу гъащIэм хыхьа ныбжьыщIэхэм къабгъэдэкI фIыщIэ псалъэхэр яхуэгъэзат щIэныгъэ куур щызрагъэгъуэтым дапщэщи гъуэгугъэлъагъуэу яIа я егъэджакIуэхэм, кураторхэм, еджапIэ нэхъыщхьэм и унафэщIхэм.
Пшыхьыр зыхуэгъэзахэм папщIэ уэрэд дахэхэр, къафэ екIухэр ягъэзэщIащ КъБКъУ-м и «Амикс» театрым, университетым къафэмкIэ и цIыхубэ ансамбль «Къафэм», «Импульс» гупым. ГуфIэгъуэ зэIущIэр я макъ жьгъырухэмкIэ яIэтащ абы и хьэщIэ лъапIэхэу, КъБР-м и артист цIэрыIуэхэу Ислъамрэ КIыщ Каринэрэ.
Зэхуэсым и кIэухыу абы хэтахэм уафэм драгъэлъэтеящ «КъБКъУ-м и вагъуэбэ» зыфIаща шар гъэпщахэр. Ар зэрызэхэт «вагъуэ» ину 12-мрэ нэхъ цIыкIуIуэу 447-мрэ къагъэлъагъуэрт университетым и къудамэхэмрэ ахэр мы гъэм ехъулIэныгъэ лъагэхэмкIэ къэзыуха ныбжьыщIэхэмрэ я бжыгъэхэр.
ЖЫЛАСЭ Маритэ.
